32002D1001
L 349/100
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 декември 2002 година
относно търговията с някои продукти от стомана между Европейската общност и Украйна
(2002/1001/ЕО)
СЪВЕТЪТ НА ЕВРОПЕЙСКИЯ СЪЮЗ,
като има предвид Договора за създаване на Европейската общност, и по-специално член 133 от него,
като има предвид предложението на Комисията,
като има предвид, че:
(1)
Споразумението за партньорство и сътрудничество между Европейската общност и нейните държави-членки, от една страна, и Украйна, от друга страна (1), предвижда в член 22, параграф 1, че търговията с някои продукти от стомана следва да бъде предмет на специфично споразумение.
(2)
Двустранното споразумение, сключено преди това между Европейската общност за въглища и стомана и правителството на Украйна за търговия с някои продукти от стомана, изтече на 31 декември 2001 г.
(3)
Страните се споразумяха да сключат ново споразумение, по което преговорите още не са приключили.
(4)
Европейската общност встъпи в международните задължения на Европейската общност за въглища и стомана (ЕОВС) от момента на изтичането на Договора за създаване на Европейската общност за въглища и стомана; приложимите мерки в търговията с продукти от стомана с трети страни от този момент нататък вече са от компетенциите на Европейската общност в областта на търговската политика.
(5)
С Решение 2001/933/ЕОВС на представителите на правителствата на държавите-членки, заседаващи в рамките на Съвета на 19 декември 2001 г. (2), бяха определени количествени ограничения за 2002 г.
(6)
В очакване на подписването и влизането в сила на новото споразумение, трябва да бъдат определени количествени ограничения за 2003 г.
(7)
Украинският парламент прие закон, с който се въвежда такса от 30 EUR на тон изнесен железен скрап, в сила от 1 януари 2003 г. Така установената такса представлява пречка за свободната търговия с железен скрап и ограничава сериозно, дори преустановява напълно износа на железен скрап и по този начин нанася вреди на производството на стомана в Европейската общност и се отразява отрицателно върху европейския пазар на железен скрап. Вследствие на това, в очакване на постигането на удовлетворително решение на въпроса и на приключването преговорите за сключване на новото споразумение, е уместно да се намалят количествените ограничения за 2003 г. с 30 % спрямо количествените ограничения, определени за 2002 г.,
РЕШИ:
Член 1
През периода, посочен в приложение I, вносът в Европейската общност на продуктите от стомана, посочени в приложение II, с произход от Украйна, подлежи на лицензиране. Лицензиите се издават само в лимитите, определени в член 2.
Член 2
Вносът се разрешава за всяка отделна група продукти за цялата Европейска общност в рамките на количествените ограничения, посочени в приложение I.
Срокът на валидност на лицензията за внос се определя на четири месеца. Неизползваните или частично използваните лицензии за внос могат да се подновяват за два месеца.
Член 3
Държавите-членки издават лицензии съгласно договорените правила в Комитета за връзка за стоманата и веднага уведомяват за това Европейската комисия. Европейската комисия информира редовно държавите-членки за използваните количества.
Държавите-членки и Европейската комисия се консултират, за да не дсе допусне надвишаване на тези количества.
Член 4
Разпоредбите на споразумението за търговия с някои продукти от стомана, заедно с всички мерки по неговото прилагане, заместват разпоредбите на настоящото решение, считано от датата на влизане в сила на споразумението.
Член 5
Настоящото решение влиза в сила в деня след датата на публикуването му в Официален вестник на Европейския съюз.
Съставено в Брюксел на 19 декември 2002 година.